Nariadenie (ES) č. 2195/2002 Európskeho parlamentu a Rady
z 5. novembra 2002
o spoločnom slovníku obstarávania (CPV)
(Text s významom pre EHP)
EURÓPSKY PARLAMENT A RADA EURÓPSKEJ ÚNIE,
so zreteľom na Zmluvu o založení Európskeho spoločenstva, najmä na jej článok 47 ods. 2 a články 55 a 95,
so zreteľom na návrh Komisie [1],
so zreteľom na stanovisko Hospodárskeho a sociálneho výboru [2],
so zreteľom na stanovisko Výboru regiónov [3],
konajúc v súlade s postupom ustanoveným v článku 251 Zmluvy [4],
keďže:
(1) Používanie rôznych klasifikácií má nepriaznivý vplyv na otvorenosť a transparentnosť verejného obstarávania v Európe. Jeho dopad na kvalitu oznámení a čas potrebný na ich uverejnenie je de facto obmedzením prístupu hospodárskych subjektov k verejným zmluvám.
(2) Komisia vo svojom odporúčaní č. 96/527/ES [5] vyzvala obstarávateľov a orgány, aby používali spoločný slovník obstarávania (CPV) vyvinutý na základe existujúcich klasifikácií s cieľom dosiahnuť ich priblíženie ku špecifickým vlastnostiam oblasti verejného obstarávania pri opise predmetov obstarávania.
(3) Je potrebné štandardizovať odkazy, ktoré používajú obstarávatelia a osoby na opis predmetov obstarávania, a to pomocou jediného systému klasifikácie pre verejné obstarávanie.
(4) Členské štáty potrebujú mať jednotný referenčný systém, ktorý by používal rovnaký opis tovarov v úradných jazykoch spoločenstva a rovnaký zodpovedajúci alfanumerický kód, aby sa takto dali prekonať jazykové prekážky na úrovni spoločenstva.
(5) Preto je potrebné prijať v tomto nariadení revidovanú verziu CPV ako jediný klasifikačný systém pre verejné obstarávanie, ktorého zavádzanie by bolo kryté smernicami o koordinácii postupov verejného obstarávania.
(6) Je potrebné zostaviť aj ilustratívne tabuľky s uvedením súvislostí medzi CPV a štatistickou klasifikáciou produkcie podľa činnosti v EHS (CPA), provizórnou ústrednou klasifikáciou produkcie (CPC Prov.) Spojených národov, odvetvovou klasifikáciou ekonomických činností v Európskych spoločenstvách (NACE Rev. 1) a kombinovanou nomenklatúrou (KN).
(7) Štruktúru a kódy CPV bude možno potrebné prispôsobiť, zmeniť alebo doplniť podľa vývoja na trhoch a podľa potrieb užívateľov. Preto musí byť zavedený vhodný postup revízie.
(8) Opatrenia nevyhnutné na uplatňovanie tohto nariadenia by sa mali prijať v súlade s rozhodnutím Rady 1999/468/ES z 28. júna 1999, ktorým sa ustanovuje postup vykonávania vykonávacích právomocí delegovaných na Komisiu [6].
(9) Nakoľko cieľ navrhovanej akcie, menovite zostavenie systému klasifikácie pre verejné zmluvy, nemôžu dostatočne dosiahnuť členské štáty, a pretože ho možno, vzhľadom na rozsah a dopad tejto akcie, lepšie dosiahnuť na úrovni spoločenstva, spoločenstvo môže prijať opatrenia v súlade so zásadou subsidiarity, ako je to uvedené v článku 5 Zmluvy. Podľa zásady proporcionality, ako je to uvedené v tomto článku, toto nariadenie nejde ďalej, než je potrebné na dosiahnutie tohto cieľa.
(10) Dala sa prednosť forme nariadenia pred formou smernice, nakoľko vytvorenie systému klasifikácie pre verejné zmluvy nevyžaduje jeho zavedenie členskými štátmi.
(11) Vzhľadom na to, že užívatelia sa musia oboznámiť so systémom jednotnej klasifikácie, ktorého používanie bude v budúcnosti povinné, bude pred zavedením tohto nariadenia potrebné obdobie prispôsobovania,
PRIJALI TOTO NARIADENIE:
Článok 1
1. Týmto sa vytvára systém jednotnej klasifikácie pre verejné obstarávanie označovaný ako "spoločný slovník obstarávania" alebo "CPV".
2. Text spoločného slovníka obstarávania je uvedený v prílohe I.
3. Ilustratívne tabuľky s uvedením súvislostí medzi CPV a štatistickou klasifikáciou produkcie podľa činnosti v EHS (CPA), provizórnou ústrednou klasifikáciou produkcie (CPC Prov.) Spojených národov, odvetvovou klasifikáciou ekonomických činností v Európskych spoločenstvách (NACE Rev. 1) a kombinovanou nomenklatúrou (KN) sú uvedené v prílohách II, III, IV a V.
Článok 2
Ustanovenia potrebné na revidovanie CPV prijme Komisia v súlade s postupom uvedeným v článku 3 ods. 2
Článok 3
1. Komisii pomáha Poradný výbor pre verejné obstarávanie zriadený článkom 1 rozhodnutia Rady 71/306/EHS [7] (ďalej len "výbor").
2. Ak sa odkazuje na tento odsek, uplatní sa článok 3 a 7 rozhodnutia 1999/468/ES, so zreteľom na ustanovenia jeho článku 8.
3. Výbor prijme svoj rokovací poriadok.
Článok 4
Toto nariadenie nadobúda účinnosť 16. decembra 2003.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 5. novembra 2002